Charlotte Antonsen (V), 2007-02-08:
Venstre kan heller ikke støtte forslaget.
Vi har faktisk allerede handlet i denne sag, for som bekendt, og som udenrigsministeren også lige har redegjort for, så vedtog EU’s udenrigsministre allerede i december måned at sætte dele af optagelsesforhandlingerne med Tyrkiet i stå, nærmere bestemt 8 ud af de 35 kapitler, som vi i øjeblikket forhandler med Tyrkiet.
Så man kan sige, at vi lige præcis har reageret på den bekymring, som Europa-Parlamentet taler om, og som hr. Morten Messerschmidt fra Dansk Folkeparti taler om i sit beslutningsforslag.
Det, der er det interessante, er jo, at EU følger udviklingen i Tyrkiet meget nøje for at sikre sig, at Tyrkiet bevæger sig i den rigtige retning med reformer, mere demokrati og menneskerettigheder.
Så er det klart, at der er en enkelt sag, der i særlig grad falder i øjnene, nemlig at Tyrkiet ikke har villet anerkende Cypern.
Cypern er som bekendt medlem af EU i dag.
Og det siger sig selv, at man selvfølgelig ikke kan blive medlem af en forening, hvis man ikke respekterer alle de medlemmer, der er i forvejen.
Så der har Tyrkiet et kæmpe problem, som man ikke har fået løst endnu.
Vi opfordrer da Tyrkiet til at se at få løst det problem så hurtigt som muligt.
Beslutningsforslaget handler så også om, at vi skal kopiere en eller anden beslutning, der er truffet af Europa-Parlamentet, og det er jo lidt ejendommeligt.
Især er det ejendommeligt, når vi ser på, hvem afsenderen af beslutningsforslaget er, nemlig Dansk Folkeparti, der normalt ikke har meget tilovers for, hvad der sker i Europa-Parlamentet.
Jeg vil godt sige, at vi i Venstre er meget opmærksomme på, hvad der sker i Europa-Parlamentet.
Vi synes, det er vigtigt, hvad EuropaParlamentet træffer af beslutninger, men det er jo ikke det samme, som at de nationale parlamenter skal til at kopiere alt, hvad der foregår i Europa-Parlamentet.
Vi skal følge det nøje.
Jeg vil godt slutte af med at sige med hensyn til Tyrkiet, at Tyrkiet er et stort og fattigt land, og at vi følger bekymringen i Tyrkiet, som har været kandidatland til EU siden 1999.
Vi er sikre på, at det vil tage lang tid, før Tyrkiet en dag muligvis bliver medlem af EU.
De har ønsket et samfund, som minder om vores.
Og jeg er fuldstændig enig med hr. Langballe i, at vi det seneste år har haft nogle frygtelige eksempler både med hensyn til det armenske folkemord og nogle journalister, som er blevet slået ihjel osv.
Derfor har vi sat optagelsesprocessen i EU delvis i stå, fordi man selvfølgelig ikke kan blive medlem af EU, hvis man ikke efterlever de basale menneskerettigheder; det siger sig selv.
Det om folkeafstemningen har jeg sådan set svaret andre ordførere på, men jeg skal også gerne svare hr. Langballe på det.
Vi vil ikke i dag sige, at vi vil gøre ligesom Frankrig og holde en folkeafstemning.
Frankrig har jo holdt folkeafstemninger før; de havde jo en folkeafstemning om Storbritanniens optagelse – det var vist nærmest for at drille Storbritannien.
Når man lægger noget ud til folket, er det jo også en måde at løbe fra ansvaret som politiker på, og jeg vil ikke på forhånd sige, at vi i Venstre vil løbe fra ansvaret, den dag tyrkisk medlemskab kan blive en realitet.